Lukas Bengtsson
Ura > Seuraura

Bengtsson on Huddinge IK:n kasvatti. Hän siirtyi juniorina sittemmin Djurgårdens IF:ään, josta Bengtsson siirtyi 16-vuotiaana Mora IK:hon kaudeksi 2010–2011. Kaudella 2011–2012 hän debytoi seuran miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa Bengtsson pelasi kolme runkosarjaottelua. Kaudella 2012–2013 hän pelasi siellä 22 runkosarjaottelua tehopistein 1+3=4.
Ensimmäisellä kokonaisella Allsvenskan-kaudellaan 2013–2014 Bengtsson teki 45 runkosarjaottelussa tehot 13+20=33. Hän oli Moran tehokkain puolustaja Kevin Mitchellin kanssa sekä joukkueen kolmanneksi paras maalintekijä ja neljänneksi paras pistemies. Bengtsson sijoittui koko Allsvenskanin puolustajien maalipörssissä toiseksi edellään vain Asplöven HC:n Marcus Fagerudd ja hän jakoi puolustajien pistepörssin kolmannen sijan Mitchellin kanssa. Kevään 2014 nousukarsinnoissa Bengtsson jakoi Moran sisäisen pistepörssin kolmen muun pelaajan kanssa tehoilla 2+3=5.
Kaudella 2014–2015 Bengtsson nousi Moran varakapteeniksi ja hän oli Allsvenskanin runkosarjassa joukkueen toiseksi paras pistemies Mitchellin jälkeen. Bengtsson jakoi sarjan puolustajien pistepörssin kolmannen sijan Malmö Redhawksin Nils Anderssonin kanssa. Kesken kauden, tammikuun 2015 lopulla hän teki sopimuksen SHL-joukkue Frölunda HC:n kanssa. Bengtsson sopi samalla kuitenkin pelaavansa Allsvenskan-kauden loppuun Morassa. Hän liittyi Frölundaan näin ollen kesken SHL:n pudotuspelien ja pelasi yhdeksän playoff-ottelua tehopistein 1+3=4. Bengtsson teki SHL-debyyttinsä viidennessä puolivälieräottelussa 20. maaliskuuta 2015 Luleå HF:ää vastaan. Ensimmäisen SHL-maalinsa hän teki ensimmäisessä välieräottelussa 29. maaliskuuta 2015 ylivoimalla Växjö Lakers HC:tä vastaan. Bengtssonin osuma jäi Frölundan 4–1-voittoon päättyneen ottelun ratkaisumaaliksi. Hän sai ottelussa myös syöttöpisteen Artturi Lehkosen tekemään maaliin. Lakers voitti lopulta kuitenkin ottelusarjan voitoin 4–2 ja eteni aina Ruotsin-mestaruuteen.
Varsinaisella SHL:n tulokaskaudellaan 2015–2016 Bengtsson teki 30 runkosarjaottelussa tehot 7+7=14, 12 playoff-ottelussa tehot 2+5=7 ja kymmenessä Mestarien liigan ottelussa tehot 2+5=7. Hän voitti kauden päätteeksi Ruotsin-mestaruuden. Bengtsson voitti kauden aikana myös CHL:n mestaruuden.
Toukokuussa 2016 NHL-varaamaton Bengtsson teki kaksivuotisen tulokassopimuksen Pittsburgh Penguinsin kanssa. Pelatessaan kesällä golfia kotimaassaan hän löysi jalastaan puutiaisen, jonka Bengtsson poisti turvallisesti. Hän sai puremasta kuitenkin oireita ja Bengtssonilla diagnosoitiin borrelioosi, johon hänelle määrättiin antibioottikuuri. Bengtsson osallistui Penguinsin syksyn harjoitusleirille, mutta hänen oireensa kuitenkin palasivat kuntopyöretesteissä ja Bengtssonille määrättiin uusi antibioottikuuri. Hän palasi kaukaloihin marraskuussa AHL-joukkue Wilkes-Barre/Scranton Penguinsin paidassa, jossa Bengtsson pelasi 16 ottelua tehopistein 1+5=6, kunnes hänen kautensa päättyi tammikuussa 2017 voimakkaiden kipujen seurauksena. Erikoislääkäreiden tekemät lisätutkimukset paljastivat, että Bengtsson ei sairastanut borrelioosia. Hänellä diagnosoitiin maaliskuussa posturaalinen ortostaattinen takykardiaoireyhtymä. Kaudella 2017–2018 hän kärsi loukkaantumisista ja Bengtsson pelasi AHL:ssä 37 runkosarjaottelua tehden 15 syöttöpistettä ja kolme playoff-ottelua tehden yhden syöttöpisteen.
Kaudeksi 2018–2019 Bengtsson palasi kotimaahansa ja siirtyi kolmivuotisella sopimuksella Linköping HC:hen. Bengtsson oli Linköpingissä SHL-kauden parhaimpia puolustajia ja teki 42 runkosarjaottelussa 24 pistettä. Hän siirtyi kuitenkin kaudeksi 2019–2020 KHL:ään, kun SKA Pietari osti ulos hänen Linköping-sopimuksensa.
Bengtsson edusti KHL:ssä kahden kauden ajan SKA Pietaria. Hänet kaupattiin kauden 2020–2021 jälkeen toisen KHL-seuraan, valkovenäläiseen Dinamo Minskiin. SKA sai vaihdossa puolustaja Stsjapan Falkouskin. Bengtsson pelasi kolmen KHL-kauden aikana 107 runkosarjaottelua ja teki niissä 52 tehopistettä. Hän jätti Minskin kauden 2021–2022 jälkeen ja solmi kolmivuotisen sopimuksen ruotsalaisen Växjö Lakersin kanssa.
Växjö voitti kaudella 2022–2023 Ruotsin-mestaruuden. Bengtsson oli SHL:n parhaita puolustajia ja johti myös Växjön hyvin toiminutta puolustuspäätä. Hän käytti kauden jälkeen sopimuksensa olleen pykälän, joka mahdollisti siirtymisen ulkomaille. Hän teki Sveitsin pääsarjan EV Zugin kanssa sopimuksen kausiksi 2023–2025.